Hrnčiar, Andrej, poslanec NR SR (2012-09-25):
Vážená pani predsedajúca, vážené pani poslankyne, vážení páni poslanci, dovoľte mi, aby som vám predložil návrh na vydanie zákona, ktorým sa mení a dopĺňa zákon Slovenskej národnej rady č. 51/1988 Zb. o banskej činnosti, výbušninách a štátnej banskej správe v znení neskorších predpisov. Návrh zákona má za cieľ splnomocniť obce prijímaním všeobecne záväzných nariadení upravujúcich používanie zábavnej pyrotechniky na území obcí. Zákon Slovenskej národnej rady č. 51/1988 Zb. o banskej činnosti, výbušninách a štátnej banskej správe v znení neskorších predpisov upravuje vo svojich ustanoveniach zákaz používania pyrotechnických výrobkov II., III. a IV. triedy veľmi všeobecne. V zmysle § 36a ods. 6 uvedeného zákona sa pyrotechnické výrobky na zábavné a oslavné účely zaraďujú podľa stupňa nebezpečenstva do tried I, II, III a IV. Zákon č. 51/1988 Zb. a ani nariadenie vlády Slovenskej republiky č. 485/2008 Z. z. o uvádzaní pyrotechnických výrobkov na trh neriešia používanie zábavnej pyrotechniky I. triedy. V mestách a obciach v Slovenskej republike praxou vyvstala potreba úpravy používania zábavnej pyrotechniky na ich území na základe požiadaviek obyvateľov, nakoľko sa cítili byť ohrozovaní a obťažovaní zneužívaním zábavnej pyrotechniky. Záujmom spoločnosti a obcí – a nielen záujmom, ale aj úlohou – je ochrana verejného poriadku a zabezpečenie jeho dodržiavania zo strany tretích osôb. Pre dosiahnutie tohto účelu je potrebná regulácia konania týchto osôb. Vzhľadom na skutočnosť, že zákon č. 51/1988 Zb. neobsahuje výslovné zákonné splnomocnenie, na základe ktorého by obce mohli prijímať všeobecne záväzné nariadenia, boli mestá a obce nútené postupovať len na základe ustanovenia § 4 ods. 3 písm. n) zákona č. 369/1990 Zb. o obecnom zriadení v znení neskorších predpisov, v zmysle ktorého obec okrem iného zabezpečuje aj verejný poriadok v obci, pričom nariadením môže ustanoviť činnosti, ktorých vykonávanie je zakázané alebo obmedzené na určitý čas alebo na určitom mieste. Mestá a obce na území Slovenskej republiky riešia problematiku používania pyrotechnických výrobkov vo všeobecných záväzných nariadeniach o používaní zábavnej pyrotechniky, je to napríklad v Bratislave, Hlohovci, Piešťanoch, Podhradí, Šali, resp. vo všeobecne záväznom nariadení o verejnom poriadku, napríklad v meste Martin. V praxi však vznikajú mestám a obciam v tejto súvislosti problémy, a to z dôvodu činnosti prokuratúry, ktorá na základe preskúmavania uvedených všeobecne záväzných právnych predpisov vydaných orgánom územnej samosprávy dospela k záveru, že takéto všeobecne záväzné nariadenia miest a obcí sú v rozpore so zákonom a proti takýmto všeobecne záväzným nariadeniam územnej samosprávy podáva prokurátora protesty. Podľa prokuratúry úprava zaobchádzania s pyrotechnickými výrobkami patrí do oblasti štátnej správy. Zákon č. 51/1988 Zb. v žiadnom zo svojich ustanovení nesplnomocňuje mestá a obce, aby vlastným právnym predpisom upravovali používanie pyrotechnických výrobkov. K takejto úprave, resp. zákazu používania takýchto výrobkov, nie je obec, resp. mesto oprávnené ani v zmysle § 4 ods. 3 písm. n) zákona č. 369/1990 Zb., pretože v tomto prípade sa nejedná o výkon územnej samosprávy. Návrh zákona a ním upravené zákonné splnomocnenie na prijatie všeobecne záväzného nariadenia obce v oblasti používania pyrotechnických výrobkov určených na zábavné a oslavné účely umožní obciam bez obáv z rozdielneho výkladu zákona č. 51/1988 Zb. prijímať opatrenia na ochranu obyvateľstva a zabezpečovať ochranu verejného poriadku v obci, ktorý je narúšaný neregulovaným používaním zábavnej pyrotechniky. Predkladaný návrh zákona je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná. Prijatie návrhu zákona a jeho aplikácia v praxi si nevyžaduje zvýšené výdavky zo štátneho rozpočtu, rozpočtov obcí a vyšších územných celkov.